
REFERAT DE APROBARE
la Proiectul de hotărâre privind modificarea Statului de funcții și a Organigramei aparatului de specialitate al Primarului Comunei Mihai Viteazu
Subsemnatul, Paul Cristian Olaru,  Primar al Comunei Mihai Viteazu, județul Cluj, în temeiul atribuțiilor conferite de lege, supun spre analiză și aprobare Consiliului Local proiectul de hotărâre privind modificarea Statului de funcții și a Organigramei aparatului de specialitate al Primarului Comunei Mihai Viteazu.
Prin cererea înregistrată sub nr. 14919/11.12.2025, doamnele Bufnea Andra-Maria și Prodan Alexandra-Maria, încadrate în cadrul Compartimentului Asistență Socială, au solicitat modificarea denumirii funcției publice ocupate din Consilier debutant în Asistent social debutant.
Solicitarea este întemeiată pe prevederile Legii nr. 466/2004 privind Statutul asistentului social, care reglementează exercitarea profesiei de asistent social în sectorul public și condițiile legale aferente. Activitatea desfășurată în cadrul Compartimentului Asistență Socială presupune atribuții specifice acestei profesii, motiv pentru care este necesară armonizarea denumirii funcției publice cu cadrul normativ aplicabil.
Modificarea propusă nu afectează structura organizatorică a aparatului de specialitate, nu determină crearea sau desființarea de posturi și nu generează impact bugetar, fiind vorba exclusiv de o actualizare a Statului de funcții și a Organigramei.
Având în vedere cele prezentate, precum și necesitatea respectării prevederilor Legii nr. 466/2004, apreciez că proiectul de hotărâre este oportun și legal, motiv pentru care propun adoptarea acestuia de către Consiliul Local al Comunei Mihai Viteazu.

PRIMAR, Paul Cristian OLARU

